Genre: Opinion/Argumentation

So sistematski pregledi res obvezni? <p/> V društvu za svobodo odločanja dobivamo s strani staršev vse več ogorčenih pisem, v katerih nas obveščajo o nedopustni praksi pediatrov in šolskih zdravnikov v primerih, ko otroka ni na sistematski pregled. Nekateri starši so deležni celo groženj s prijavo na CSD zaradi “ zanemarjanja ” otroka, spet drugim sporočajo, da ne bodo več njihov izbrani zdravnik vkolikor ne pridejo na pregled (čeprav je otrok zdrav! ). Očitno gre za vse večji pritisk na starše s strani pediatrov in nekaterih državnih institucij, kar se ne nazadnje kaže tudi v povečanem nezadovoljstvu in odporu staršev. <p/> Zdravstveni dom eni od družin neposredno pisno grozi – brez vsakršne zakonske podlage! – da če ne bodo pripeljali dojenčka na sistematski pregled, jim bodo poslali za vrat Center za socialno delo. V spremnem dokumentu vam pošiljam uradno pojasnilo Ministrstva za zdravje (iz januarja 2011), iz katerega jasno izhaja, da so sistematski pregledi v Sloveniji PRAVICA in da NISO OBVEZNI. <p/> Kako je zdaj s temi sistematskimi pregledi, ali so obvezni (ZZVZZ) ali niso (izjave Ministrstva za zdravje)? Ali v tej državi dobiš za vrat CSD, če ne greš na tak pregled? Od kod in zakaj, kdo jim daje to pravico pošiljanja CSD nad starše in de facto vsiljevanja sistematike kot obvezne? So takšne grožnje in pritiski s strani zdravnikov in države dopustni? <p/> Menimo, da gre za intenzivno povečevanje pritiska na starše preko vseh dopustnih meja, zato civilnodružbena gibanja razmišljamo o obliki javnega protesta proti zaostrovanju represije nad starši s strani pediatrov in države. Če nam te ne bo uspelo ustaviti - bo kmalu vsak starš, ki se z otrokom ne bo pojavil na sistematiki, prejel grožnje ali celo obravnavo na CSD? <p/> Takšna praksa pediatrov in drugih akterjev v zdravstvu je v nasprotju z zakonodajo in smernicami dobre prakse pediatrov, pa tudi s konvencijo ZN o otrokovih pravicah, ki jo Republika Slovenija s tem, ker tega področja zakonsko ne uredi, grobo krši. <p/> Člen 18 poudarja, da primarna odgovornost in skrb za rast in razvoj otroka v vseh pogledih pripada staršema (ali v posebnih primerih zakonitim zastopnikom), otrokov interes pa je temeljna starševska skrb. Da bi starši ta cilj lahko dosegali, jim morajo države podpisnice omogočiti ustrezno podporo in ustanoviti ustanove ter zagotoviti storitve, ki jih bodo starši lahko uporabljali za dosego tega cilja. Člen 24 izpostavlja otrokovo pravico do uživanja najvišjega standarda zdravja in pravico dostopanja do ustanov za zdravljenje bolezni ter rehabilitacijo zdravja. Vloga države je poskrbeti za dostopnost do teh ustanov in tehnologij, poskrbeti pa mora tudi, da so vsi segmenti družbe, posebej starši in otroci, informirani o teh možnostih, da imajo dostop do izobraževanja o njih in do temeljnega znanja o zdravju in prehrani otrok, prednostih dojenja, higiene in čistega okolja ter preprečevanju nesreč. Nikjer v konvenciji ne piše, da se morajo družine podvreči obveznim postopkom na področju zdravstvene preventive in medicinskih pregledov in posegov. Dejstvo je, da zaradi pritiskov pediatrov že lep del slovenskih staršev hodi na preglede v tujino, predvsem v Avstrijo. Tam mnoge starše celo vprašajo po kaj so prišli, saj je otrok vendar zdrav in da toliko pregledov po njihovem mnenju ne bi potreboval. Še dokaz več, da je v Sloveniji nekaj zelo narobe. <p/> Dejstvo pa je tudi, da so v zadnjem času CSD-ji nekaj družinam zaradi podobnih razlogov odvzeli otroke. Se bomo starši v prihodnje morali bati lastne države? Če je za vas tema zanimiva, vas vabimo, da se za več informacij obrnete na naše društvo, kontakti so navedeni spodaj. Predvsem pa slovenski javnosti dolguje takojšnje pojasnilo o vsem tem MINISTRSTVO ZA ZDRAVJE.